FI Euroopan unionin virallinen lehti C 117/39

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 117/18)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ZAFFERANO DI SARDEGNA”

EY-nro: IT/PDO/005/0570/21.11.2006

SMM SAN

1. Nimi

”Zafferano di Sardegna”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.8. Muut liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta ”Zafferano di Sardegna”

Suojattu alkuperänimitys ”Zafferano di Sardegna” on varattu viljellyn krookuksen eli maustesahramin (Crocus sativus L.) kuivatuista luoteista tai rihmoista saadulle sahramille. Kulutukseen saatettavan tuotteen krokiinipitoisuudesta johtuvan värin on oltava kirkkaan punainen, safranaalipitoisuudesta johtuvan aromin erittäin voimakas ja pikrokrokiinipitoisuudesta aiheutuvan maun vahva.

Luokka Väriteho ilmaistuna krokiinin absorbanssin suorana lukemana aallonpituudella n. 440 nm. (kuivana) Kirpeys ilmaistuna pikrokrokiinin absorbanssin suorana lukemana aallonpituudella n. 257 nm. (kuivana) Aromi ilmaistuna safranaalin absorbanssin suorana lukemana aallonpituudella n. 330 nm (kuivana) I ≥ 190 ≥ 70 20–50

Tuotteessa ei myöskään saa olla minkäänlaisia merkkejä väärentämisestä tai muusta laadun heikkenemisestä.

3.3 Raaka-aineet

—

3.4 Rehu

—

3.5. Erityiset tuotantovaiheet, joiden on tapahduttava yksilöidyllä maantieteellisellä alueella

SAN-tuotteen ”Zafferano di Sardegna” viljelyn, keräämisen ja jalostamisen on tapahduttava 4 kohdassa mainitulla maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Zafferano di Sardegna on pakattava 4 kohdassa mainitulla alueella, jotta voidaan taata SAN-tuotteen alkuperä ja valvonta ja estää pakkaamattoman tuotteen altistuminen valon ja ilman vaikutukselle kuljetuksen aikana, mikä saattaa heikentää tuotteen laatua ja tuhota 3.2 kohdassa määritellyt erityisominaisuudet. Ennen pakkaamista SAN-tuote ”Zafferano di Sardegna” on säilytettävä lasista, pellistä tai ruostumattomasta teräksestä valmistetuissa ilmatiiviissä astioissa ilman ja valon vaikutukselta suojattuna. Tuote on pakattava huolellisesti pakkauksiin, jotka eivät aiheuta tuotteelle sisäisiä tai ulkoisia vaurioita. Pakkausten materiaalin on oltava lasia, savea, luonnonkorkkia tai pahvia (suoraan kosketuksessa tuotteeseen olevina pakkausmateriaaleina on käytettävä lasia tai paperia), eikä pakkaus saa vahingoittaa tuotetta tai heikentää sen laatua kuljetuksen ja säilytyksen aikana. Pakkauskoot ovat 0,25 g, 0,50 g, 1 g, 2 g tai 5 g.

3.7 Merkintöjä koskevat erityiset säännöt

Pakkauksen etiketissä on oltava SAN-tuotteen ”Zafferano di Sardegna” tunnus, yhteisön SAN-tunnus sekä muut voimassa olevassa lainsäädännössä edellytetyt merkinnät ja tuotettujen määrien sarjanumeron ilmaiseva sinetti, jonka antaa maa- ja metsätalousministeriön valtuuttama suojaamisesta vastaava ryhmittymä tai sen puuttuessa valvontaelin.

Alkuperänimityksen tunnus muodostuu kolmesta selkeästi erillisestä osasta. Keskiosassa vasemmalla on tyylitelty kuusiterälehtinen sahramin kukka, josta luotit lähtevät molempiin suuntiin. Yläosassa on kaaren muotoinen teksti ”Zafferano di Sardegna” ja alaosassa tumman kentän sisällä teksti ”Denominazione di Origine Protetta” (suojattu alkuperänimitys).

Suojattu alkuperänimitys on merkittävä etikettiin selkein ja lähtemättömin kirjaimin, jotka poikkeavat väriltään selvästi etiketin väristä, jotta kyseinen teksti erottuu selkeästi kaikista muista etiketissä olevista maininnoista.

Suojatun alkuperänimityksen yhteydessä ei saa olla mitään muita luokituksia, joita ei ole erikseen mainittu. Toiminimiin ja tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan.

Tuotteita, joiden valmistuksessa käytetään raaka-aineena SAN-tuotetta ”Zafferano di Sardegna”, myös käsiteltynä tai jalostettuna, voidaan tarjota kuluttajille pakkauksissa, joissa on suojattuun alkuperänimitykseen viittaava merkintä ilman yhteisön symbolia, seuraavin edellytyksin: SAN-tuote, sellaisena kuin se on rekisteröitynä, on tuotteen ainoa kyseiseen tavaraluokkaan kuuluva ainesosa; kyseisen SAN-tuotteen käyttäjien on saatava siihen maa- ja metsätalousministeriön toimeksiannosta muodostetun nimityksen suojaamisesta vastaavan tuottajaryhmittymän lupa. Kyseinen ryhmittymä huolehtii myös käyttäjien merkitsemisestä asianmukaisiin rekistereihin ja suojatun alkuperänimityksen moitteettomasta käytöstä. Jollei tällaista ryhmittymää ole muodostettu, edellä mainituista toimenpiteistä huolehtii maa- ja metsätalousministeriö, joka on asetuksen (EY) N:o 510/2006 täytäntöönpanosta vastaava kansallinen viranomainen.

4. Maantieteellisen alueen tarkka rajaus

SAN-tuotteen ”Zafferano di Sardegna” tuotantoalue käsittää kokonaisuudessaan San Gavino Monrealen, Turrin ja Villanovafrancan kuntien alueen Medio Campidanon maakunnassa.

5. Yhteys maantieteelliseen alueeseen

5.1. Maantieteellisen alueen erityisyys

Sahramin viljelyalueen Välimeren ilmastolle ovat ominaisia yleensä lauhkealle syys- ja talvikaudelle ajoittuvat sateet sekä kuumat ja kuivat kesät. Keskimääräinen talvilämpötila on 11,3 ° C, kesälämpötila noin 24 °C ja vuoden keskilämpötila 17,6 ° C. Hallaa esiintyy vain harvoin, samoin lumisateita. Sahramin viljelyyn käytetty maaperä on erittäin hedelmällistä, syvää, tulvaveden muodostamaa kevyttä hiekan- ja savensekaista maata, joka läpäisee vettä ja jossa esiintyy vain vähän tai ei lainkaan maatumattomia ainesosia. Maan kyky sitoa kosteutta on ihanteellinen.

5.2. Tuotteen erityisyys

Hakemus suojatun alkuperänimityksen ”Zafferano di Sardegna” hyväksymiseksi on perusteltu, koska kyseinen tuote erottuu muista samaan tavaraluokkaan kuuluvista tuotteista korkean krokiini-, pikrokrokiini- ja safranaalipitoisuutensa — toisin sanoen väritehonsa, ruuansulatusvaikutuksensa ja aromaattisten ominaisuuksiensa ansiosta.

5.3. Syy-seuraussuhde, joka yhdistää maantieteellisen alueen tuotteen erityislaatuun, maineeseen tai muihin ominaisuuksiin

Edellä 5.2 kohdassa kuvatut SAN-tuotteen ”Zafferano di Sardegna” erityisominaisuudet johtuvat suoraan tuotantoalueen pinnanmuodostuksesta ja ilmasto- ja maaperäolosuhteista. Nämä erityisominaisuudet ovat osoitus tuotteen vahvasta yhteydestä alkuperäalueeseen, joka soveltuu erityisen hyvin sekä inhimillisten voimavarojensa että suotuisien ilmasto-olosuhteidensa vuoksi kyseisen kasvilajin viljelyyn. Krookuksestahan on perinteisesti sanottu ”timit su frius e cikat su kallenti” (karttaa kylmää ja hakeutuu lämpöön). Eräiden Sardinian alueiden ilmasto- ja maaperäolosuhteiden sekä vuosisatojen saatossa isältä pojalle siirtyneiden perinteisten viljely- ja jalostusmenetelmien ansiosta saadaan tuote, jolla on ainutlaatuiset ja jäljittelemättömät aistinvaraiset ominaisuudet ja maku. Sardinialaisen sahramin erityisominaisuudet johtuvat eri tuotantovaiheissa käytetyistä viljely-, käsittely- ja jalostusmenetelmistä. Jo viljelyn aloitusvaiheessa valitaan huolellisesti käytettävä lisäysaineisto, ja sadonkorjuu, luottien erottelu, kuivaus ja säilytys perustuvat vuosisatojen kuluessa kertyneisiin tietoihin ja käytäntöihin, jotka ovat periytyneet meidän päiviimme asti. Tämän kaiken tuloksena syntyy korkealaatuinen tuote. Vuosisatainen toimenpide, joka vaatii taitavaa kättä, on luottien kostuttaminen ekstra-neitsytoliiviöljyllä ennen niiden kuivaamista. Kyseinen tärkeä ja luonteenominainen työvaihe on osoitus vankasta yhteydestä tuotteen ja sen tuotantoalueen historian ja kulttuurin välillä. Sama yhteys käy ilmi myös siitä, miten merkittävästi Zafferano di Sardegna on vaikuttanut taloudellisesti ja muilla tavoin viljelyalueensa paikallisväestön elämään. Tästä kertovat monet historialliset lähteet.

Sahramin viljely alkoi Sardiniassa jo ammoin, foinikialaisten aikana. On todennäköistä, että juuri foinikialaiset toivat kyseisen lajin saarelle. Puunilaisvallan ja sittemmin roomalais- ja bysanttilaisvallan aikana sahramin viljely vakiintui saarella. Tuotetta käytettiin tuolloin pääasiassa väriaineena, lääkkeenä ja koristetarkoituksiin. Ensimmäinen todellinen viittaus sahramilla käytyyn kauppaan on kuitenkin peräisin 1300-luvulta. Cagliarin sataman ohjesäännöissä (Breve Portus) vuodelta 1317 säännellään sahramin luottien vientiä Sardiniasta. Sahramin viljely ja käyttö yleistyivät edelleen 1800-luvulla, jolloin sitä käytettiin — paitsi sen aromaattisten ja lääkinnällisten ominaisuuksien vuoksi — myös silkin ja puuvillan värjäämiseen, ruokien maustamiseen ja torikaupassa vaihdon välineenä. Talouselämän elpyessä sodan jälkeen sahrami on edelleen ollut merkittävä lisätulojen lähde monelle perheelle. Lisäksi se symboloi kautta aikojen maataloutta ja lampaanhoitoa harjoittaneen väestön kulttuuria ja perinteitä.

Eritelmän julkaisutiedot

(Asetuksen (EY) N:o 510/2006 5 artiklan 7 kohta)

Hallitus on aloittanut kansallisen vastaväitemenettelyn julkaisemalla 28. marraskuuta 2005 Italian tasavallan virallisen lehden numerossa 277 ehdotuksen suojatun alkuperänimityksen ”Zafferano di Sardegna” hyväksymiseksi.

Eritelmän täydellinen teksti on saatavissa Internet-osoitteessa:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

(1) EUVL L 93, 31.3.2006, s. 12.